《壬戌仲春隆庆因老留上蓝与琏老往还余续至相过浃旬言别》
宋代·曾丰

山立堂堂古白眉，一龙一象殿江西。春秋多寡弟兄是，朝暮往还宾主谁。

藤坐蒲团邀二妙，其间著我成三笑。无夏无夷迹自融，不儒不释心相照。

远公送出如欲留，陶令辞行如欲休。殊觉上蓝今胜践，少分前辈旧风流。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。